Kaya adaté omah adat ing pèranganing laladan kang duwé kaunikan, lan béda miturut kapreluané dhéwé-dhéwé, semono uga Wong Baduy kang duwé omah kang nyelé. Omahé wong Baduy bisa diarani omah panggung jalaran duwé sikil omah. Sikil omah iku duwé ancas kanggo nyangga omah. Omah ing Baduy ora ana kang nganggo bata utawa sakjinising, nanging cukup nganggo pring kang disusun nganti minangka omah. Anggoné yasa omah ora bisa sakarepé dhéwé-dhéwé nanging uga ana aturané. Kaping pisan, kabèh omah kudu madep lor utawa kidul lan padha adhep-adhepan, ora olèh madhep étan utawa kulon. Mbangung omah uga ana aturan utama liyané, kang cetha ora olèh ngrusak lemah, lan alam ing laladan kana. Yasan-yasan kang ana ing laladan Baduy kudu panggah nyalarasaké karo alam, dadi ngadegé omah kudu mèlu kamiringane lemah. Ora bisa sakenaké dhéwé nrèpèsi lemah, jalaran kuwalat.